นัดประชุมสภาผู้แทนราษฏร 18-20 สิงหาคมนี้ พิจารณาร่างพระราชบัญญัติงบประมาณรายจ่ายประจำปีงบประมาณ 2565 วาระ 2 และ 3
นายแพทย์ สุกิจ อัถโถปกรณ์ ที่ปรึกษาประธานสภาผู้แทนราษฎร กล่าวว่า วานนี้ (9 ส.ค.64) นายอาคม เติมพิทยาไพสิฐ รัฐมนตรีว่าการกระทรวงการคลัง ในฐานะประธานกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ 2565 ได้จัดส่งรายงานการพิจารณาของคณะกรรมาธิการฯ มาให้นายชวน หลีกภัย ประธานสภาผู้แทนราษฎร เรียบร้อยแล้ว จากนั้นประธานสภาผู้แทนราษฏรได้สั่งการให้สำนักประชุมส่งหนังสือนัดประชุมไปยัง ส.ส.ทันที พร้อมส่งรายงานของกรรมาธิการงบประมาณฯ ไปด้วยในรูปแบบอิเล็กทรอนิกส์เพื่อให้ ส.ส.ได้ศึกษาก่อน เนื่องจากเป็นเรื่องที่ต้องใช้ความละเอียดรอบคอบในการพิจารณา โดยได้กำหนดวันประชุมฯ คือ วันที่ 18-20 สิงหาคมนี้ ตั้งแต่เวลา 09.30 น. เป็นต้นไป ส่วนจะประชุมถึงกี่โมงก็ต้องเป็นไปตามข้อบังคับและข้อกำหนดของ ศบค.ว่าจะมีการเปลี่ยนแปลงหรือไม่ที่ปรึกษาประธานสภาผู้แทนราษฏร กล่าวว่า ร่างพระราชบัญญัติงบประมาณฯ ฉบับนี้ มีทั้งสิ้น 42 มาตรา โดยในการพิจารณาวาระ 2 มีกรรมาธิการขอสงวนความเห็น จำนวน 30 คน และมี ส.ส. ที่ขอสงวนคำแปรญัตติ 167 คน หากทุกคนใช้สิทธิ์ในการอภิปรายจะใช้เวลามากพอสมควร แต่เชื่อว่าในความเป็นจริงอาจจะไม่อภิปรายครบทุกคน